Diari Oficial de la Generalitat Valenciana


Sumari del DOGV 7727, del 24-02-2016 (2016/1246)

RESOLUCIÓ de 22 de febrer de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni entre la Secretaria d'Estat de Telecomunicacions i per a la Societat de la Informació, i la Presidència de la Generalitat, per a la utilització dels recursos humans i materials de les direccions.provinciales d'inspecció de telecomunicacions del Ministeri d'Indústria, Energia i Turisme.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7727

Data del DOGV
:   24-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1246


Data del document
:   22-02-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 22 de febrer de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni entre la Secretaria d'Estat de Telecomunicacions i per a la Societat de la Informació, i la Presidència de la Generalitat, per a la utilització dels recursos humans i materials de les direccions.provinciales d'inspecció de telecomunicacions del Ministeri d'Indústria, Energia i Turisme. [2016/1246]  
La Secretaria d'Estat de Telecomunicacions i per a la Societat de la Informació i la Presidència de la Generalitat han subscrit, prèvia tramitació reglamentària, el dia 7 de gener de 2016, el conveni per a la utilització dels recursos humans i materials de les direccions provincials d'inspecció de telecomunicacions del Ministeri d'Indústria, Energia i Turisme.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú procedix la publicació en el Diari Oficial de la Comunitat Valenciana del dit conveni, que ha quedat inscrit en el Registre de Convenis de la Generalitat amb el número 149/2016 i que figura com a annex d'esta resolució.  
  
València, 22 de febrer de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre la Secretaria d'Estat de Telecomunicacions i per a la Societat de la Informació i la Presidència de la Generalitat, per a la utilització dels recursos humans i materials de les direccions provincials d'inspecció de telecomunicacions del Ministeri d'Indústria, Energia i Turisme  
  
Madrid, a 7 de gener de 2016  
  
Reunits  
D'una part, Víctor Calvo-Sotelo Ibáñez-Martín, secretari d'estat de Telecomunicacions i per a la Societat de la Informació, nomenat per al dit càrrec per Reial Decret 2007/2011, de 30 de desembre, que actua en virtut de les competències que li atribuïx l'article 14 de la Llei 6/1997, de 14 d'abril, d'Organització i Funcionament de l'Administració General de l'Estat (AGE), i l'article 4 del Reial Decret 344/2012, de 10 de febrer, pel qual es desenrotlla l'estructura orgànica bàsica del Ministeri d'Indústria, Energia i Turisme.  
D'una altra part, José M.ª Vidal Beltrán, secretari autonòmic de Comunicació, nomenat per al dit càrrec per Decret 184/2015, de 16 d'octubre, del Consell, autoritzat per a la firma d'este conveni per acord del Consell de data 4 de setembre de 2015.  
Compareixen ambdós en nom i representació dels òrgans administratius de què respectivament són titulars i de manera recíproca es reconeixen mútuament amb capacitat per a formular el present conveni.  
  
  
Exposen  
  
Primer. El Consell de Ministres realitzat el 21 de juny de 2013, va aprovar l'informe de la Comissió per a la Reforma de les Administracions Públiques (CORA) que havia sigut creada a l'octubre de 2012. Entre els objectius fixats en l'informe es destaca, entre altres, la superació de les ineficiències i redundàncies competencials que han de corregir-se i la necessitat d'un sector públic lliure de solapaments, duplicitats i gastos innecessaris.  
  
Segon. En el seu informe, la CORA realitza la proposta següent: «els recursos humans i materials de l'AGE es posaran a disposició de les comunitats autònomes, per a la inspecció d'aspectes tècnics en matèria audiovisual competència d'aquelles, ja que el Ministeri d'Indústria, Energia i Turisme, disposa d'unes unitats d'inspecció desplegades en totes les províncies, amb la qual cosa s'evitaria el costós desenrotllament d'un servici d'inspecció per part de les comunitats autònomes per a avaluar aquells àmbits les competències dels quals els corresponen».  
  
Tercer. A la Secretaria d'Estat de Telecomunicacions i per a la Societat de la Informació, li correspon, a través de la Direcció General de Telecomunicacions i Tecnologies de la Informació, d'acord amb el que disposa l'article 5 del Reial Decret 344/2012, de 10 de febrer, pel qual es desenrotlla l'estructura orgànica bàsica del Ministeri d'Indústria, Energia i Turisme, entre altres funcions, les facultats de control i inspecció de les instal·lacions radioelèctriques i la comprovació tècnica d'emissions radioelèctriques per al control i la supervisió del domini públic radioelèctric.  
  
Quart. A la Secretaria d'Estat de Telecomunicacions i per a la Societat de la Informació, estan adscrites, a través de la Direcció General de Telecomunicacions i Tecnologies de la Informació, les direccions provincials d'Inspecció de les Telecomunicacions, d'acord amb el que disposa l'article 5 del Reial Decret 344/2012, de 10 de febrer, pel qual es desenrotlla l'estructura orgànica bàsica del Ministeri d'Indústria, Energia i Turisme. Estes unitats, disposen de personal i mitjans tècnics adequats per a exercir les activitats d'inspecció i comprovació tècnica de les emissions radioelèctriques.  
  
Quint. La Llei 7/2010, de 31 de març, General de la Comunicació Audiovisual, establix que la prestació dels servicis de comunicació audiovisual radiofònics o televisius requerix, quan els dits servicis es presten per mitjà d'ones hertzianes terrestres d'àmbit local, llicència prèvia atorgada per mitjà de concurs per l'autoritat audiovisual de la comunitat autònoma. A la Secretaria Autonòmica de Comunicació de la Comunitat Valenciana li correspon exercir la inspecció i el règim sancionador en matèria de mitjans de comunicació audiovisual d'àmbit autonòmic o local, d'acord amb el que establix l'article 22 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència.  
  
  
Sext. Que tant la Secretaria d'Estat de Telecomunicacions i per a la Societat de la Informació com la Secretaria Autonòmica de Comunicació són conscients de la importància i el benefici que suposa aprofitar els mitjans humans i tècnics ja disponibles que eviten duplicitats i gastos innecessaris a les arques públiques.  
  
En conseqüència, ambdós parts, a l'empara de les atribucions que els conferixen les seues respectives normes de funcionament, subscriuen el present Conveni de col·laboració, d'acord amb les següents,  
  
Clàusules  
  
Primera. Objecte del conveni  
L'objecte del present conveni és fixar el marc de col·laboració entre la Secretaria d'Estat de Telecomunicacions i per a la Societat de la Informació i la Secretaria Autonòmica de Comunicació de la Comunitat Valenciana per a la utilització dels mitjans humans i tècnics de les direccions provincials d'Inspecció de Telecomunicacions per a la realització de les tasques de control i inspecció tècnica de la utilització de l'espectre radioelèctric pels servicis de comunicació audiovisual en l'àmbit de les competències de la Comunitat Valenciana.  
  
Segona. Sol·licituds d'actuació  
La Secretaria Autonòmica de Comunicació es compromet que les sol·licituds d'actuació siguen les estrictament necessàries per a dur a terme els tràmits derivats de les seues competències en matèria de servicis de comunicació audiovisual.  
Les sol·licituds es referiran a la localització de centres emissors i identificació dels paràmetres tècnics (freqüència d'emissió, sistema radiant utilitzat, etc.), tot això referit a les emissions terrestres de radiodifusió sonora i de televisió de cobertura autonòmica o local, així com elaborar actes i informes de les actuacions realitzades.  
Quan les sol·licituds es referisquen a emissions realitzades per empreses que no disposen d'habilitació per a la prestació de servicis audiovisuals per part de la comunitat autònoma, en la sol·licitud s'identificarà el seu titular i, si és el cas, el titular del centre emissor. La Secretaria d'Estat de Telecomunicacions i per a la Societat de la Informació també podrà realitzar actuacions tendents a col·laborar en la identificació del responsable de les emissions, aportant la informació que dispose o puga obtindre sobre este.  
Les sol·licituds seran presentades davant de la Direcció General de Telecomunicacions i Tecnologies de la Informació, segons el model que figura en l'annex a este conveni.  
  
Tercera. Actuacions a realitzar per la Secretaria d'Estat de Telecomunicacions i per a la Societat de la Informació  
La Secretaria d'Estat de Telecomunicacions i per a la Societat de la Informació atendrà les sol·licituds justificades que hagen sigut presentades per la Secretaria Autonòmica de Comunicació per a realitzar les labors de control i inspecció corresponents a les emissions terrestres de radiodifusió sonora i de televisió de cobertura autonòmica o local.  
  
Una vegada rebuda la sol·licitud, i si esta està justificada en el marc de les competències sobre servicis de comunicació audiovisual que té atribuïdes la Comunitat Valenciana i dins de l'objecte del present Conveni, la Direcció General de Telecomunicacions i Tecnologies de la Informació disposarà l'organització dels treballs d'inspecció o comprovació tècnica que ha de realitzar la direcció provincial corresponent. El temps per a respondre a cada sol·licitud serà el que permeta realitzar les actuacions i comprovacions tècniques planificades, compatibilitzant els treballs sol·licitats amb els propis que realitzen les direccions provincials.  
  
Quarta. Terminis de les actuacions  
Les sol·licituds es respondran, per les direccions provincials d'Inspecció de Telecomunicacions corresponents, en el termini més breu possible. Amb l'objecte d'evitar actuacions innecessàries i incórrer en costos addicionals, la coordinació entre la Secretaria d'Estat de Telecomunicacions i per a la Societat de la Informació i la Secretaria Autonòmica de Comunicació de la Comunitat Valenciana serà màxima. Amb este objecte, la comunitat autònoma identificarà un interlocutor únic davant de la Direcció General de Telecomunicacions i Tecnologies de la Informació, al qual es dirigiran les direccions provincials d'Inspecció de Telecomunicacions per a qualsevol qüestió relativa a les sol·licituds d'actuació.  
S'establix com a objectiu donar resposta en un termini màxim d'un mes.  
  
Quinta. Costos de les actuacions  
Els costos derivats de les actuacions realitzades seran a càrrec de l'entitat sol·licitant. Els preus a satisfer per la realització de les actuacions d'inspecció a què es referix el present conveni, seran els corresponents a la taxa establida en l'apartat 4 de l'annex I de la Llei 9/2014, de 9 de maig, General de Telecomunicacions, per a les actuacions inspectores o de comprovació tècnica.  
L'import corresponent se satisfarà, amb caràcter previ a la realització de l'actuació d'inspecció, per mitjà d'ingrés en el Tresor Públic.  
  
  
Sexta. Comissió de seguiment del conveni  
A fi d'efectuar el seguiment de les actuacions es constituirà una comissió mixta de coordinació, que estarà formada per dos persones de cada una de les administracions participants.  
Per part de la Secretaria d'Estat de Telecomunicacions i per a la Societat de la Informació s'integraran en la comissió dos persones: una d'elles haurà de tindre nivell, almenys, de subdirector general o assimilat i l'altra haurà de ser un cap provincial d'Inspecció de Telecomunicacions.  
Per part de la Secretaria Autonòmica de Comunicació participaran el titular del servici que tinga atribuïdes les competències en matèria de radiodifusió i televisió i un enginyer tècnic adscrit a l'esmentat servici.  
  
No obstant això, quan l'objecte de la reunió ho requerisca, les parts podran incrementar el nombre de representants que hi participen, amb caràcter d'assessors tècnics, amb veu però sense vot.  
Esta Comissió mixta s'ocuparà de l'aplicació i efectes del present Conveni, a fi de procurar el bon desenrotllament de les actuacions que s'hi preveuen.  
La Presidència de la Comissió recaurà en el representant de la Secretaria d'Estat de Telecomunicacions i per a la Societat de la Informació amb rang de subdirector o assimilat.  
La Comissió Mixta es reunirà per convocatòria del seu president, quan ho sol·licite alguna de les parts.  
  
Sèptima. Començament i duració del conveni  
El present conveni tindrà una duració inicial de tres anys comptador des de la data de la seua firma, prorrogables automàticament per períodes de la mateixa duració si qualsevol de les parts no comunica a l'altra, per qualsevol mitjà fefaent, amb una antelació mínima de dos mesos la seua voluntat de no renovar-lo.  
No obstant el que disposa el paràgraf anterior, qualsevol de les parts podrà resoldre el present acord o qualsevol de les seues pròrrogues anticipadament al seu venciment, amb un termini de preavís de dos mesos.  
  
  
Octava. Qüestions litigioses  
Este Conveni es regix pel que establix la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú. Qualsevol modificació que puga produir-se sobre allò que s'ha pactat en este conveni, així com la seua interpretació, seran resoltes per mutu acord entre les parts, i en cas de conflicte o controvèrsia se sotmetran als tribunals de justícia de l'orde contenciós administratiu de Madrid. Les modificacions que es realitzen sobre allò que s'ha pactat en este conveni no tindran validesa a efectes jurídics, si estes no es realitzen per escrit i són subscrites pels representants de les parts.  
En prova de conformitat, i per a la deguda constància d'allò que s'ha convingut, els representants de les parts firmen el present conveni de col·laboració, per duplicat exemplar.  
  
El secretari autonòmic de Comunicació: José María Vidal Beltrán  
  
El secretari d'estat de Telecomunicacions i per a la Societat de la Informació: Víctor Calvo-Sotelo Ibáñez-Martín.  
  
  
  
ANNEX  
Model de sol·licitud d'actuacions inspectores  
  
En esta - s'instruïx un expedient en relació amb l'estació de [radiodifusió sonora en freqüència modulada (FM) / televisió (TV)] ?, per [breu explicació de l'expedient].  
  
Basant-se en el que establix el Conveni de col·laboració firmat el [data], la - de la comunitat autònoma de - sol·licita a la Secretaria d'Estat de Telecomunicacions i per a la Societat de la Informació l'actuació de la Direcció Provincial Inspecció de Telecomunicacions de ?, per a la realització de les actuacions següents:  
  
- Localització de l'emplaçament d'una estació de [radiodifusió sonora en freqüència modulada (FM) / televisió (TV)] per mitjà de comprovació tècnica de les emissions rebudes en la localitat de - [(Província)] en [la freqüència XXX,X MHz / el canal XX], que s'identifica amb el nom -  
- Alçament d'una Acta d'Inspecció a l'estació de [radiodifusió sonora en freqüència modulada (FM) / televisió (TV)] que emet en [la freqüència XXX,X MHz / el canal XX], des de l'emplaçament situat en [adreça].  
- Informe tècnic sobre les emissions de [radiodifusió sonora en freqüència modulada (FM) / televisió (TV)] en la localitat de - [(Província)] que es realitzen en [la freqüència XXX,X MHz / el canal XX] i que s'identifiquen amb el nom -  
  
L'empresa que presta el servici audiovisual és [nom, adreça de notificacions].  
  
El titular de l'estació és [nom, adreça de notificacions]